Iqembu lamaWarriors Linqotshwa NgeleEgypt 4-2
Lo bekungumdlalo wokudinga amaqembu azakuyadlala kumncintiswano wamazwe womhlaba ozaqhutshelwa kwele Brazil ngomnyaka ozayo.
BULAWAYO — Iqembu elimela ilizwe emdlalweni wenguqu elama Warriors lichazwe njengeqembu elilekusasa enhle loba nje linqotshwe nge 4 ka 2 ngele Egypt ngenSonto. Ekhuluma lentatheli ngemva komdlalo wangensonto umqeqetshi weqembu le Egypt uBob Bradley uthe iqembu lama Warriors lilekusasa enhle uma kukhangelwa indlela elidlale ngayo emidlalweni yalo emibili eliyidlale leleGipite. Obukele lumdlalo kumabonakude u Lewis Ndlovu laye uvumelene lombono ka Bradley owokuthi iqembu le Zimbabwe litshengise ithemba elikhulu. Loba kunjalo kulombono othi umqeqetshi weqembu lama Warriors u Klaus Dieter Pagels labasekeli bakhe kumele bakhangele zonke inhlangothi zelizwe nxa bekhetha abadlali beqembu lesizwe. Kukhona abalandeli bomdlalo wenguqu abachaze iqembu elibunjwe ngu Pagels njengelimela idolobho le Harare ngoba inengi labadlali bephuma khona. Eyinye insolo eqondiswe ku Pagels ngeyokuqina ikhanda etshiya abadlali abaqhuba kuhle emazweni abadlala kuwo abafana lo Willard Katsande odlalela i Kaizer Chiefs elizweni le South Africa kuthi abanye ngabasola ukungabizwa komgadli ohamba phambili lonyaka kusigaba se PSL u Tendai Ndoro odlalela iqembu le Chicken Inn. I Zimbabwe le Egypt bezidlala umdlalo wokudinga amaqembu azakuyadlala kumncintiswano wezizwe zomhlaba ozaqhutshelwa elizweni lase Brazil ngomnyaka ozayo. Imidlalo yalonyaka eyenguqu edlalwa yizikolo eye Copa Coca Cola isungulwe okusemthethweni ngempelaviki edluleyo esikolo se Mzingwane okuyiso esiphakamise isicoco nyakenye. Lonyaka limidlalo izaqhutshelwa edolobheni lase Mutare esikolo se St Dominic njalo longumnyaka wamatshumi amabili lanhlanu limidlalo yaqala ukudlalwa eZimbabwe. Isikolo esizanqoba sizathola inkulungwane ezintathu zamadola aseMelika-$3,000-00, kuthi abadlali abadlale kuhle bazakuya elizweni lase South Africa okwensuku ezimbalwa.